Source: http://www.szcoportal.sk/33/pred-zenie-lehoty-na-podanie-danoveho-priznania-fo-v-roku-2018-uniqueiduchxzASYZNYzrwcnt58KRszkgpRzVDHDAg_rzFJ8D5c/
Timestamp: 2018-05-23 20:31:56+00:00

Document:
28.3.2018, Ing. Ivana Glazelová, Zdroj: Verlag Dashöfer
Môže si živnostník - FO predĺžiť lehotu na podanie daň. priznania DPFO do 30.6.2018? Živnostník pozastavil živnosť od 25.10.2017 (podľa vašej predchádzajúcej odpovede mu vyplýva - že do 31.03.2018 nemôže živnosť obnoviť a podľa § 17 ods. 9 zák. č. 595/2003 o DzP - v takomto prípade sa pre účely zistenia základu dane považuje pozastavenie živnosti ako skončenie podnikania, uzatvára účtovné knihy a upravuje základ dane, vykonáva uzávierkové operácie v peň. denníku,... atď.) a príjmy zo zahraničia v r. 2017 nemal. Môže si živnostník aj v takomto prípade predĺžiť lehotu na podanie DP do 30.06.2018?
Uvedenému živnostníkovi vediem jednoduché účtovníctvo, mám v uzávierkových účtovných operáciách k 25.10.2017 znížiť aj:
- výdavky za ročné diaľničné známky za:
1./ automobil v majetku firmy používaný na podnikateľ. účely do 25.10.2017;
2./ automobil v os. vlastníctve používaný na podnikateľ. účely do 30.4.2017;
- znížiť aj daň z nehnuteľností za garáže v majetku firmy do 25.10.2017 /zaplatenú na celý rok 2017/?
V tomto prípade Vám navrhujem spojiť sa so správkyňou dane a s ňou sa dohodnúť, či by Vám systém zobral túto žiadosť o predĺženie lehoty. Niektoré veci je dobré riešiť priamo so správkyňou dane na daňovom úrade, pretože ona nahráva dané oznámenia a hneď uvidí či ju systém pustí alebo nie.
Podľa môjho názoru daň z nehnuteľností, aj diaľničné známky budete mať nárok len v pomernej časti zdaňovacieho obdobia, čiže náklad súvisiaci so zdaniteľným príjmom, čo je základná definícia podľa zákona o dani z príjmov, bude to potrebné teda rozpočítať do obdobia kedy nebola pozastavená živnosť a zvyšná časť bude v rámci uzávierkových operácii pripočítateľná položka.
Ako príklad uvádzam nasledovné:
Základ dane pri skončení podnikania
Základ dane v zdaňovacom období, v ktorom dochádza k skončeniu podnikania alebo inej samostatnej zárobkovej činnosti alebo prenájmu (§ 6 zákona o dani z príjmov), upravuje daňovník o položky uvedené v § 17 ods. 8 zákona o dani z príjmov, a to v závislosti od spôsobu účtovania alebo vedenia evidencie predpísanej zákonom o dani z príjmov.
Ak daňovník účtuje v sústave jednoduchého účtovníctva alebo vedie daňovú evidenciu podľa § 6 ods. 11 upraví základ dane o cenu nespotrebovaných zásob, zostatky vytvorených rezerv podľa § 20 ods. 9 písm. b), d) a e) a opravných položiek k nadobudnutému majetku, výšku záväzkov, ktorých úhrada sa považuje za daňový výdavok podľa § 19, a výšku pohľadávok, ktorých inkaso sa považuje za zdaniteľný príjem, okrem pohľadávok uvedených v § 19 ods. 2 písm. h) prvom až piatom bode a o pomernú výšku nájomného, ktorá pripadá na príslušné zdaňovacie obdobie alebo jeho časť; pri ďalšom predaji nespotrebovaných zásob sa zahrnie do základu dane iba rozdiel, o ktorý prevyšuje cena, za ktorú boli nespotrebované zásoby predané, cenu nespotrebovaných zásob už zahrnutých do základu dane.
Ak daňovník účtuje v sústave podvojného účtovníctva upraví základ dane o zostatky vytvorených rezerv a opravných položiek, príjmov budúcich období, výnosov budúcich období, výdavkov budúcich období a nákladov budúcich období s výnimkou tých, ktoré preukázateľne súvisia s obdobím likvidácie alebo konkurzu.
Ak daňovník uplatňuje výdavky percentom z príjmov (podľa § 6 ods. 10) upraví základ dane o cenu nespotrebovaných zásob a o výšku pohľadávok s výnimkou pohľadávok uvedených v § 19 ods. 2 písm. h) zákona o dani z príjmov.
Na účely zistenia základu dane daňovníka podľa § 17 ods. 8 zákona o dani z príjmov, ktorý je fyzickou osobou, skončením podnikania, inej samostatnej zárobkovej činnosti alebo prenájmu v súlade s ustanovením § 17 ods. 9 zákona o dani z príjmov (pre daňové účely), je
skončenie poberania príjmov z podnikania, inej samostatnej zárobkovej činnosti alebo z prenájmu,
skončenie podnikania, inej samostatnej zárobkovej činnosti alebo prenájmu resp. skončenie poberania príjmov z podnikania, inej samostatnej zárobkovej činnosti alebo prenájmu z dôvodu úmrtia daňovníka; v tomto prípade úpravu základu dane a vyčíslenie daňovej povinnosti za zomretého daňovníka vykoná dedič.
V uvedených prípadoch daňovník, ktorý je účtovnou jednotkou, uzavrie účtovné knihy vždy ku dňu skončenia podnikania alebo inej samostatnej zárobkovej činnosti a zostaví mimoriadnu účtovnú závierku (v prípade, ak ukončil alebo pozastavil podnikanie k poslednému dňu účtovného obdobia, zostaví riadnu účtovnú závierku). Zároveň upraví základ dane predpísaným spôsobom v zmysle § 17 ods. 8 zákona o dani z príjmov.
Upozornenie: Uvedené úpravy základu dane daňovník účtujúci v sústave jednoduchého účtovníctva vykonáva v rámci uzávierkových účtovných operácií (ide o položky zvyšujúce a znižujúce príjmy a výdavky). Takýto daňovník nevypĺňa riadky daňového priznania, v ktorých sa uvádzajú položky zvyšujúce základ dane a položky znižujúce základ dane, nakoľko tieto riadky sú určené pre daňovníka účtujúceho v sústave podvojného účtovníctva resp. daňovníka účtujúceho v sústave jednoduchého účtovníctva podávajúceho dodatočné daňové priznanie.
U daňovníka, ktorý uplatňuje výdavky percentom z príjmov podľa § 6 ods. 10, resp. u daňovníka, ktorý uplatňuje skutočné preukázateľne vynaložené daňové výdavky na základe vedenej evidencie podľa § 6 ods. 11 zákona o dani z príjmov, sú položky zvyšujúce a znižujúce základ dane u neho súčasťou príjmov, resp. výdavkov uvádzaných v evidencii podľa týchto ustanovení zákona. To znamená, že daňovník tieto sumy neuvádza na riadkoch daňového priznania, v ktorých sa uvádzajú položky zvyšujúce základ dane a položky znižujúce základ dane.
Otázka č. 1 – Úprava základu dane pri skončení podnikania - pohľadávky
Daňovník účtujúci v sústave jednoduchého účtovníctva (nie je platiteľ DPH) k 30.4.2017 ukončil živnosť. Ku dňu skončenia podnikania nemal uhradené pohľadávky voči odberateľom vo výške 20 000 eur. Musí upraviť základ dane za zdaňovacie obdobie roku 2017 o evidované pohľadávky?
Daňovník účtujúci v sústave jednoduchého účtovníctva uzavrie účtovné knihy ku dňu skončenia podnikania a zostaví mimoriadnu účtovnú závierku ku dňu skončenia podnikania. V súlade s ustanovením § 17 ods.8 zákona o dani z príjmov daňovník zvýši základ dane za zdaňovacie obdobie roka 2017 o výšku evidovaných pohľadávok s výnimkou pohľadávok uvedených v § 19 ods. 2 písm. h) prvom až piatom bode.
Otázka č. 2 – Úprava základu dane pri skončení podnikania- zásoby
Daňovník účtujúci v sústave jednoduchého účtovníctva k 30.6.2017 ukončil živnosť. Ku dňu skončenia podnikania mu ostali na sklade zásoby v hodnote 10 000 eur. Je povinný upraviť základ dane (zvýšiť základ dane) o hodnotu týchto zásob?
Daňovník účtujúci v sústave jednoduchého účtovníctva uzavrie účtovné knihy ku dňu skončenia podnikania a zostaví mimoriadnu účtovnú závierku. V súlade s ustanovením § 17 ods. 8 zákona o dani z príjmov daňovník zvýši základ dane za zdaňovacie obdobie roka 2017 o výšku evidovaných zásob. Pri ďalšom predaji nespotrebovaných zásob sa zahrnie do základu dane iba rozdiel, o ktorý prevyšuje cena, za ktorú boli nespotrebované zásoby predané cenu nespotrebovaných zásob už zahrnutých do základu dane.
Otázka č. 3 – Úprava základu dane pri skončení podnikania - záväzky
Daňovník účtujúci v sústave jednoduchého účtovníctva (nie je platiteľ DPH) k 30.5.2017 ukončil živnosť. Ku dňu skončenia podnikania eviduje záväzky voči zdravotnej poisťovni a sociálnej poisťovni vo výške 256 eur. Tieto povinné odvody za mesiac máj 2017 uhradil v júni 2017, kedy už podnikateľskú činnosť nevykonával. Upravuje daňovník základ dane za rok 2017 o výšku takto evidovaných záväzkov ku dňu skončenia podnikania?
Daňovník účtujúci v sústave jednoduchého účtovníctva uzavrie účtovné knihy ku dňu skončenia podnikania a zostaví mimoriadnu účtovnú závierku ku dňu skončenia podnikania. V súlade s ustanovením § 17 ods.8 zákona o dani z príjmov daňovník upraví základ dane za zdaňovacie obdobie roka 2017 o výšku evidovaných záväzkov ku dňu skončenia podnikania. To znamená, že daňovník zníži základ dane za zdaňovacie obdobie roku 2017 o výšku evidovaných záväzkov voči poisťovniam ku dňu skončenia podnikania (ich úhrada sa považuje za daňový výdavok).
Otázka č. 4 – Úprava základu dane pri skončení podnikania- výdavky percentom z príjmov
Daňovník vykonáva podnikateľskú činnosť na základe živnostenského oprávnenia, pričom k 30.9.2017 ukončil živnosť. Iné príjmy podľa § 6 zákona o dani z príjmov nedosahoval. Za zdaňovacie obdobie 2017 sa rozhodol uplatniť výdavky percentom z príjmov podľa § 6 ods. 10 zákona o dani z príjmov. Ku dňu skončenia podnikania mal evidované nespotrebované zásoby vo výške 1 200 eur a pohľadávky vo výške 3 620 eur. Je daňovník povinný upraviť základ dane (zvýšiť príjmy) o hodnotu týchto zásob a hodnotu pohľadávok?
Ak dôjde k skončeniu podnikania u daňovníka, ktorý v tomto zdaňovacom období uplatňuje výdavky percentom z príjmov (podľa § 6 ods. 10), daňovník upraví základ dane o cenu nespotrebovaných zásob a o výšku pohľadávok s výnimkou pohľadávok uvedených v § 19 ods. 2 písm. h) zákona o dani z príjmov. Daňovník v tomto prípade o sumu evidovaných pohľadávok a nespotrebovaných zásob zvýši svoje zdaniteľné príjmy za príslušné zdaňovacie obdobia a z takto navýšených príjmov vypočíta percentuálne výdavky podľa § 6 ods. 10 zákona o dani z príjmov.
Otázka č. 5 – Úprava základu dane pri skončení podnikania - zostatková cena hmotného majetku
Daňovník účtujúci v sústave jednoduchého účtovníctva k 30.7.2017 ukončil živnosť. Daňovník má v obchodnom majetku zaradený osobný automobil, ktorý obstaral v roku 2014 a jeho zostatková cena ku dňu skončenia podnikania je vo výške 8 500 eur. Ku dňu skončenia podnikania daňovník neeviduje žiadne zásoby, pohľadávky a záväzky. Je povinný upraviť základ dane o hodnotu zostatkovej ceny hmotného majetku.
Z ustanovenia § 17 ods. 8 písm. a) zákona o dani z príjmov v prípade skončenia podnikania nevyplýva pre daňovníka povinnosť upraviť základ dane aj o zostatkovú cenu hmotného majetku. Daňovník teda nie je povinný zvýšiť základ dane o zostatkovú cenu hmotného majetku, evidovanú ku dňu skončenia podnikania.
Otázka č. 6 – Úprava základu dane pri skončení podnikania - vedenie evidencie podľa § 6 ods. 11
Daňovník vykonáva podnikateľskú činnosť na základe živnostenského oprávnenia, pričom k 30.4.2017 ukončil živnosť. Iné príjmy podľa § 6 zákona o dani z príjmov nedosahoval. Za zdaňovacie obdobie 2017 sa rozhodol uplatniť skutočné preukázateľne vynaložené daňové výdavky na základe vedenej evidencie podľa § 6 ods. 11 zákona o dani z príjmov. Ku dňu skončenia podnikania mal evidované nespotrebované zásoby vo výške 200 eur a pohľadávky vo výške 1 520 eur. Je daňovník povinný upraviť základ dane (zvýšiť príjmy) o hodnotu týchto zásob a hodnotu pohľadávok?
Ak dôjde k skončeniu podnikania u daňovníka, ktorý v tomto zdaňovacom období uplatňuje skutočné preukázateľne vynaložené daňové výdavky na základe vedenej evidencie podľa § 6 ods. 11 zákona, daňovník upraví základ dane v súlade s ustanovením § 17 ods.8 zákona o dani z príjmov daňovník, t. j. zvýši základ dane za zdaňovacie obdobie roka 2017 o výšku evidovaných pohľadávok s výnimkou pohľadávok uvedených v § 19 ods. 2 písm. h) prvom až piatom bode a o cenu nespotrebovaných zásob. U daňovníka v tomto prípade položky zvyšujúce základ dane (suma evidovaných pohľadávok a nespotrebovaných zásob ku dňu skončenia podnikania) budú súčasťou zdaniteľných príjmov uvádzaných v evidencii podľa § 6 ods. 11 zákona o dani z príjmov.
Otázka č. 7 – Úprava základu dane pri skončení podnikania - úmrtie daňovníka
Daňovník vykonával podnikateľskú činnosť na základe živnostenského oprávnenia. Dňa 30.4.2017 zomrel. Iné príjmy podľa § 6 zákona o dani z príjmov nedosahoval. Vo vedenom jednoduchom účtovníctve mal ku dňu skončenia podnikania (úmrtia) zaúčtované nespotrebované zásoby v obstarávacej cene 2 100 eur. Vzniká povinnosť upraviť základ dane (zvýšiť príjmy) o hodnotu týchto zásob?
Základ dane daňovníka účtujúceho v sústave jednoduchého účtovníctva za zdaňovacie obdobie, v ktorom skončil podnikanie, t. j. za rok 2017 sa v súlade s ustanovením § 17 ods. 8 písm. a) zákona o dani z príjmov zvýši o výšku evidovaný nespotrebovaných zásob ku dňu skončenia podnikania, t. j. ku dňu úmrtia daňovníka.

References: § 17
 § 17
 § 6
 § 20
 § 19
 § 19
 § 6
 § 19
 § 17
 § 17
 § 17
 § 6
 § 6
 § 17
 § 19
 § 17
 § 17
 § 6
 § 6
 § 6
 § 19
 § 6
 § 17
 § 6
 § 6
 § 6
 § 6
 § 17
 § 19
 § 6
 § 6
 § 17